**PEDAGÓGIAI GYAKORLAT KASSÁN**

**2020-1-HU01-KA102-078232**

**PROJEKTBESZÁMOLÓ**

2020-ban intézményünk harmadik alkalommal nyert támogatást szakképzési mobilitásra, melynek megvalósítására a pandémia miatt csak ebben a tanévben, 2022. április 24. és május 16. között került sor. Ennek keretében intézményünk 15 diákja 3 különböző ágazaton belül – közgazdaság, pedagógia és turisztika - vett részt szakmai gyakorlaton Wroclawban, Lengyelországban.

A programban koordinátorként és kísérőtanárként vettem részt. A tizenöt tanulót 2-2 kísérőtanár segítette a kinttartózkodás során, a szakmai gyakorlat első felében Kelemenné Orosz Melinda oktatóval láttuk el a kísérőtanári feladatokat, a program felénél pedig Danicska Mónika és Csernyik András oktatók váltottak bennünket.

4 évvel ezelőtt vettünk részt először Erasmus+ pályázaton, melyet több esemény is inspirált: intézményünk nem sokkal korábban indította el az első nyelvi előkészítő osztályát, illetve ezzel egy időben az első turisztikai osztályt. Továbbá eltökélt célja volt az iskolának a nyelvi képzés megreformálása, lehetőséget biztosítani arra, hogy intézményünk tanulói ne csak a kötelező középszintű érettségire készülhessenek fel, hanem lehetőséget biztosítsunk nekik a nyelvvizsgára illetve az emelt szintű érettségire való felkészülésre. Ez az elképzelés teljes összhangban volt az Erasmus+ mobilitás célkitűzéseivel, továbbá a megvalósított szakmai gyakorlatok tapasztalatai alapján a program nem csak a nyelvi készségeit fejlesztette a résztvevő diákoknak, hanem szakmai elhivatottságukat, személyes és szociális kompetenciájukat is.

A résztvevőkre gyakorolt egyértelmű pozitív hatáson és fejlődésen túl az Erasmus+ programokkal hosszú távú célunk, hogy emeljük az intézményben folyó szakmai munkát, fejlesszük és színesítsük az idegen nyelvoktatás minőségét, vonzóvá tegyük a 8. osztályos tanulók számára iskolánkat, illetve, hogy elősegítsük diákjaink számára a munkaerőpiacon való elhelyezkedést.

Az évek során minden alkalommal változtattunk a résztvevő diákok körén. Az első évben turisztikás tanulóknak biztosítottunk lehetőséget. A következő alkalommal másik szakma tanulóinak, a pedagógiásoknak kínáltuk lehetőségként a külföldi szakmai gyakorlatot, ekkor emeltük a tanulók számát is, 8 helyett már 15 diák vehetett részt a programban. A legutóbbi mobilitásnál pedig már három különböző szakma tanulói utazhattak Lengyelországba. További „újítás” volt az első programhoz képest, hogy különböző évfolyamokból, összesen 6 osztályból kerültek ki a kiválasztott tanulók. Ez a tény jó hatással volt az osztályok közötti jó kapcsolatok kialakítására is, hiszen a külföldön szerzett barátságok, kapcsolatok megmaradtak a hazatérés után is.

A programban való részvétel egyfajta érdem, melynek elnyeréséhez a diákokat több szempont alapján szűrtük meg, mint például: tanulmányi eredmény, nyelvtudás, motiváció, szakmai rátermettség, olyan személyes tulajdonságok, mint önállóság, problémamegoldó képesség. Ezeket a mutatókat a tanulmányi eredmények, osztályfőnök, nyelvtanárok és szaktanárok véleménye, alapján értékeltük. A jelentkezők motivációs levél, magyar és angol nyelvű Europass önéletrajz benyújtásával pályázhattak a kiutazásra. A döntést az osztályfőnökök, szaktanárok, iskolavezetés és a programkoordinátor együtt hozták meg, a benyújtott dokumentumok, valamint a több kritériumot felsorakoztató értékelőlap pontozási rendszere alapján.

A tanulók kiválasztását ebben az évben több tényező is nehezítette, egyrészt, hogy a programot az előző évfolyamokra terveztük, ahol a szakmák szerinti tanulói arány nem ugyanaz volt, mint a jelenlegi, valamint változott a képzési rendszer is, hiszen a tizedikes osztályok már technikusi képzésben vesznek részt. Problémát okozott továbbra a világjárvány és a februárban kialakult háborús helyzet. Voltak olyan tanulók, akik az utóbbi okok miatt nem mertek jelentkezni a programra, vagy egyszerűen a szüleik nem engedték el őket, annak ellenére, hogy mélyen elhivatottak és alkalmasak is lettek volna a megvalósításra.

Az előkészületeket, főként a járványhelyzet miatt februárnál hamarabb nem tudtuk elkezdeni, ekkor intéztünk felhívást a diákokhoz, majd a résztvevők kiválasztása után elkezdtük a felkészülést. A nyelvi szintfelmérők elvégzése után a jelöltek az angol nyelvórákkal párhuzamosan az OLS nyelvi kurzusfelületen dolgozva fejlesztették nyelvtudásukat. Emellett heti rendszerességgel találkoztunk, ahol kulturális, mentálhigiénés órák keretében témákra bontva, diabemutató felhasználásával mutatták be egymásnak legfontosabb tudnivalókat Lengyelországgal és Wroclaw-val kapcsolatban. Megismertük Lengyelországot kicsit közelebbről, helyzetét Európában, kapcsolatát Magyarországgal, főbb földrajzi tájait, városait, pénzét, nemzeti jelvényeiket. Mentálhigiénés célú beszélgetések keretében feltártuk a várható problémákat, nehézségeket, megbeszéltük a lehetséges megoldási módokat. A korábban beadott önéletrajzok és az OLS teszt eredményei alapján a külföldi munkahelyek kiválasztották a diákokat. Elkészíttettük a nemzetközi diák- és tanárigazolványokat.

A partnercéggel együttműködési megállapodást írtunk alá, illetve megszerveztük az utazást. Szülői értekezlet keretében további felkészítést tartottunk, ahol diákjaink és szüleik ösztöndíj megállapodást írtak alá, illetve választ kaphattak az esetlegesen felmerülő kérdéseikre. Ez alkalommal kézhez kaptak egy információs füzetet is, mely tartalmazta az alapvető tudnivalókat a program tartalmi elemeiről, fontos elérhetőségekről, információt a szállásról és a munkahelyekről.

A külföldi tartózkodás alatt a tanulók 6 munkahely 7 telephelyén végeztek szakmai gyakorlatot:

- **Kids&CO**. ul. Na Ostatnim Groszu, Wrocław Nemzetközi kétnyelvű óvoda

- **CITY Kids** ul. Stanisława Leszczyńskiego 4, 52-443 Wrocław, angol nyelvű óvoda

- **In Harmony Preschool** ul. Wietrzna 49, 53-024 Wrocław, angol nyelvű óvoda

- **Eurolider Sp. z o. o.** ul. Ołtaszyńska 39, 53-010 Wrocław, európai uniós pályázatokkal és befektetési tanácsadással foglalkozó vállalat

- **DOT** – Dolnośląska Organizacja Turystyczna, ul. Świdnicka 44, Wrocław, Alsó-Sziléziai Turisztikai Szervezet

- **The Granary - La Suite Hotel**, ul. Mennicza 24, 50-057 Wroclaw , hotel

A három hét alatt tanulóink hétköznaponként– betöltött életkortól függően – napi 6 illetve 8 órát dolgoztak, délutánonként és hétvégéken pedig szabadidős és kulturális programokon vettek részt: Városnézés angol nyelvű idegenvezetéssel, Múzeumok Éjszakája programsorozat, Go Jump trambulinpark, Japánkert, projektnap, Gitár Világrekord kísérlet, multimédiás szökőkút megtekintése. A diákok által elvégezhető feladatokat megállapodásban rögzítettük, melyet a fogadó cégek maradéktalanul betartottak. A gyakorlat alatt a diákok munkanaplót vezettek, melyben rögzítették feladataikat, az elsajátított ismereteket és tapasztalatokat. Feljegyezték az aznap tanult idegen szavakat. A gyakorlat végén részvételi igazolást illetve Europass mobilitási igazolványt kaptak.

A szülőktől online kérdőív segítségével kértünk visszajelzést a program kapcsán, ahol elmondták, hogy gyermekeik nagyon sokat önállósodtak, az osztályban tanító tanárok véleménye szerint személyiségükben is sokat változtak, nyitottabbak lettek, talpraesettebbek.

Online kérdőívet töltöttek ki a szülők a program kivitelezésével, megvalósításával kapcsolatban is, ezeket a visszajelzéseket igyekszünk figyelembe venni a következő programok megtervezésekor, szervezésekor.

Korábbi tapasztalatok felhasználása:

Az előző évben még problémát okozott a kieső tanulmányi idő pótlása. Ennek elkerülése érdekében ez alkalommal a szervezés megkezdésekor tájékoztattuk az érintett szaktanárokat a kiutazás időpontjáról, a kiutazók személyéről, felhívtuk figyelmüket arra, hogy a pótlás idejét és módját egyeztessék a diákokkal.

A hazautazást követően a diákok elvégezték az OLS nyelvi ellenőrző tesztet, majd hozzáláttak a munkanaplóik digitalizálásához.

Az intézményi zárórendezvényre június 14-én került sor, ahol tanulóink ünnepélyes keretek között vehették át az Europass mobilitási igazolványaikat. Ennek keretében a résztvevők bemutatták az iskola diákjainak, pedagógusainak, szakmai tanároknak, gyakorlatvezetőiknek a három hét tapasztalatait, elmesélték élményeiket, ezzel is bíztatva a hallgatóságot, hogy bátran jelentkezzenek a következő évi nyertes pályázatunkra.   
Ezt követően szakmai bemutatókra került sor ágazatonként, külön-külön a közgazdaság, pedagógia és turisztika ágazat tanulóinak és oktatóiknak. Minden ágazat bemutatta a munkahelyüket és a munkájukat közelről, illetve azokat a produktumokat, amelyeket a pályázat részeként kellett elkészíteniük, ezekben megjelenítve a külföldön szerzett ismereteket, melyeket a társaik oktatóik irányításával felhasználhatnak a tanulmányaik során. Az eseményt jó hangulatú, kötetlen beszélgetéssel zártuk, ahol a leendő pályázók tehették fel kérdéseiket a programmal kapcsolatban. A pályázat lezárulása után is tervezzük a program népszerűsítését: pályaválasztó szülői értekezleteken, az évente Nyíregyházán megrendezésre kerülő Pályaválasztási Kiállításon, valamint az intézményi Nyílt Napon.

A program megvalósítását több felületen is igyekeztünk népszerűsíteni. Továbbra is használtuk a korábban létrehozott facebook profilt, ( <https://www.facebook.com/nagykallobudai.erasmus.7> ) melyen – azóta is – figyelemmel lehet követni minden Erasmus pályázattal kapcsolatos eseményt. Itt napi rendszerességgel osztottunk meg információkat a kinttartózkodás során, így népszerűsítve a projektet, valamint tájékoztatva a szülőket, barátokat, iskolatársakat.

A programot népszerűsítjük iskolánk honlapján <https://bnaszki.edu.hu/viewpage.php?page_id=100> ahol a program eseményeit is nyomon lehet követni. Megjelentünk a helyi újságban (Nagykállói Hírmondó), helyi televízióban (Nagykállói Televízió), a megyei napilapunkban (Kelet-Magyarország), online megyei lapban (Szabolcs Online), először kísérletképpen blogot kezdtünk el írni, (<https://budaierasmus.blogspot.com/>) bár ez még egyelőre gyerekcipőben jár, illetve elindítottuk Instagram oldalunkat is: „budaierasmus” néven.

Összegezve elmondhatom, hogy a program minden tekintetben sikeresnek tekinthető, a diákok nagyon sok területen szereztek tapasztalatot, igyekeztek megállni a helyüket a munkahelyeiken, sokkal magabiztosabbak lettek a nyelvhasználat terültén is.

A nyelvi kompetenciák fejlődése mellett betekintést nyerhettek a külföldi munkavállalás lehetőségeibe, munkahelyi mentoraikkal nagyon jó kapcsolat alakult ki, többekkel a projekt befejezését követően is tartják a kapcsolatot.

A jövőben igyekszünk intézményi szinten is életben tartani a kialakult szakmai kapcsolatokat, további szakmai gyakorlatok kivitelezése, egyéb iskolai szakmai programok, versenyek megvalósítása, illetve a határon túli kapcsolatok ápolása céljából.

Sikerként könyveljük el, hogy az Erasmus+ már benne él az intézményi köztudatban, a diákok tisztában vannak a jelentőségével. A jól sikerült zárórendezvénynek köszönhetően még inkább beleláthattak a projekt részleteibe és már sokan várják a következő programot.

Felföldi Ilona

programkoordinátor